KOMISIJOS SPRENDIMAS
2005 m. gruodžio 16 d.
leidžiantis Čekijos Respublikai, Estijai, Kiprui ir Lietuvai nukrypti nuo Tarybos direktyvos 1999/105/EB dėl prekybos miško dauginamąja medžiaga 2003 m. sausio 1 d. - 2004 m. gegužės 1 d. sukauptų atsargų atžvilgiu
(pranešta dokumentu Nr. C(2005) 5160)
(2005/915/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos Respublikos, Kipro Respublikos, Vengrijos Respublikos, Latvijos Respublikos, Lietuvos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo aktą, ypač į jo 42 straipsnio 2 dalį,
kadangi:
(1)
Pagal Stojimo akto 42 straipsnį Komisija gali priimti pereinamojo laikotarpio priemones, jeigu jos yra būtinos palengvinti perėjimą nuo naujose valstybėse narėse galiojančio režimo prie režimo, kuris įvedamas taikant Bendrijos veterinarijos ir fitosanitarijos taisykles. Tos taisyklės apima taisykles, taikomas prekybai miško dauginamąja medžiaga.
(2)
1999 m. gruodžio 22 d. Tarybos direktyvoje 1999/105/EB dėl miško dauginamosios medžiagos (1) numatyta, kad miško dauginamąja medžiaga galima prekiauti tik tuomet, jeigu ji atitinka 6 straipsnio 1 dalyje ir 6 straipsnio 3 dalyje nurodytas sąlygas.
(3)
Direktyvoje 1999/105/EB numatyta prekyba miško dauginamosios medžiagos atsargomis, sukauptomis prieš 2003 m. sausio 1 d.
(4)
Čekijos Respublika, Estija, Kipras ir Lietuva pranešė Komisijai ir kitoms valstybėms narėms apie 2003 m. sausio 1 d. - 2004 m. gegužės 1 d. savo teritorijose išaugintos miško dauginamosios medžiagos atsargas. Prekiauti tokia medžiaga neleidžiama, nebent suteikiama leidžianti nukrypti nuo minėtos direktyvos nuostata.
(5)
Tam, kad tos šalys galėtų prekiauti 2003 m. sausio 1 d. - 2004 m. gegužės 1 d. išaugintos dauginamosios medžiagos atsargomis, joms reikėtų suteikti teisę savo teritorijose prekiauti dauginamąja medžiaga, išauginta pirmiau paminėtu laikotarpiu, iki 2007 m. balandžio 30 d., remiantis kitomis nuostatomis, nei numatytos minėtoje direktyvoje.
(6)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 1999/105/EB 6 straipsnio 1 dalies ir 6 straipsnio 3 dalies nuostatų Čekijos Respublikai, Estijai, Kiprui ir Lietuvai leidžiama iki 2007 m. balandžio 30 d. savo teritorijose prekiauti dauginamąja medžiaga, išauginta nuo 2003 m. sausio 1 d. iki įstojimo į ES datos, ir kuri nebuvo išauginta pagal tos direktyvos nuostatas.
Šiuo laikotarpiu leidžiama prekiauti ta dauginamąja medžiaga tik atitinkamų valstybių narių teritorijose. Visuose etiketėse arba dokumentuose, oficialiuose ar neoficialiuose, lydinčiuose arba pridedamuose prie dauginamosios medžiagos pagal šio sprendimo nuostatas, turėtų būti aiškiai nurodyta, kad ta dauginamoji medžiaga skirta išimtinai prekiauti atitinkamų šalių teritorijose.
2 straipsnis
Šis sprendimas skirtas valstybėms narėms.
Priimta Briuselyje, 2005 m. gruodžio 16 d.